SON'VARACHIM SUNGTTAM:
Eka Monacho Bodol... !
 Moddganvchem postt ofis. Postt ofisachea samkar Nogorpalikechi bag. Tie bagichie futpativelean hanv choltalom. Tednam, rostean cholpi te mottarsaikolicho to eksarko vazpi horn mhojea kanar poddlo. Futpaticher, mhojea fuddlean-fattlean cholpianchi ani mhoji nodor, ekach vangdda horn vazovpi mottarsaikoli vatten ghunvli. Mottarsaikol cholvpian porot-ui horn vazoylo ani mhakach polleunk laglo. Hanv cholpachom thamblom. Tachie tokliek helmett aslem. Vollkunk mellonaslo. Ho anik konn kay? Hanvem monant mhonnlem. Tannem futpatichie degek, hanv ubo ravlolom tea zagear apli mottarsaikol thamboyli. Helmettantleanuch mhaka zap keli. Tednam tachea talleavelean hanvem taka vollkolo.
 "Khub dis zale tuka sodtalom hanv! " Atam aplo sôd khoim tori somplo oxie bhavnen to uloylo.
 "Kiteak baba? " Hanvem hanstea tonddan vicharlem.
 "Rav.... ami Tateant (Tato) vochun uloum-ya. " Hanvem suchoylem.
 Hanvem tachie mottarsaikolicher boslom. Fuddlea sat mintam modem ami Tateant bosun asleanv.
 "Amkam 'Tiatr' vixoyacho paper asa, tuka khobor asa. Punn je ritin amkam tiatra vixim xikoytat, xi sangpachem nhoi. Tiatr ho dorzo naslolo prokar zalolea vori xikoytat... Khub vaitt dista aikun... Klasint dusrea-i dhormanchim xikpi astat nhoi? Oxie ritin paper xikoyle zalear, tim amchea Tiatrak unnie nodren kiteak polleunchim nant? Tiatr Romi lipientlean boroylole astat mhonntoch, Romi lipiek-ui tim tiroskarchech nodrentlean polletolim nhoy? Kitem tori korunk zay he vixim. " Tannem ekach doman sanglem.
 To Gõy Vidyapitthant xikta. Konknni. M. A. panvddear. Konknni hi panch lipiamni boroytat. Panch lipiamni Konknni borovp hem Konknnichem khaxeleponn ani vhoddponn dische bodlek, Konknnichea Devnagorivaleank hio panch lipi mhollear Konknnicher poddlolem maldisanv oxem dista. Dekun Konknni Devnagorintleanuch borovpachi ani her lipio gollak kaddpachio oxem tankam khub kalla adim thaun dista. Monantlean dista. Dekun, Konknnichio her lipio gollak kaddche khatir, tio bhairaunk ani nam-nopoyt korunk apnnak jitlio sondio melltat, titlea-i sondiancho Devnagorich tambddi mhonnpi faido uttoytat. Gõy Vidyapitthant to xikpi sangatalo tich gozal hi!
 "Polle. Tumi sangtat ti gozal tumchea xikpa mollaveli. Tumi sangtat tie poristhitek toxem khas vokhod nam. Tumchie chear vonttinchie klasint Romi lipie add onit zata oxem tumchea osleank dista, ani tache add tondd ugoddpachem tumkam dhaddos asa zalear tumich xikovpiank tonddbhor vicharpachem! " Hanvem sol'lo dilo.
 "Konknni mollar toxio khubxio gozali Romintlean poilio suru zalio tumkam khobor asa. Punn he lok.... Xi......xi.... Romi lipiek tichem xreyuch diunk sodinant. Konknnichea itihasant poili Kadom'bori Romi lipientlean uzvadda aili. To itihas-ui tim noxtt korunk sodtat... Khub vaitt dista... Rogot xizta... Romicher zatoli hi onit mhojean sosunk zainam! Rag yeta..." Teach ragan to uloytalo.
 Anik-ui kaim gozali uloun ami koddsorleanv.
 Sumar ikra mhoineancho kall sorlo. Ani ek dis, khobrampotrancher ek khobor vachli. Khobor Konknnichie Devangori lipientle puroskar jahir zaloleachi. Att zonnam modem tachem-i nanv aslem. Konnachem? Tea disa mhojea vangdda Tateant sangata bosun asloleachem... Apunn xikta thoimsor Konknnichie Romicher onit zata mhonn sangtoleachem... Hanv ojap zalom! Hi kosli mejik zali kay? Taka koso Puroskar favlo? Vo favonaslo torui dilo? Hanv chintunk poddlom....
 "Tantum kitem vaitt asa? Atam Konknnicho fuddar Devnagorich nhoy? Romintlean poilim-i vhoddlemxem kainch zaunk nam, ani fuddarak-ui kainch zaunchem nam! Matso busy asam, uprant mellche. " Tannem goddboddin fon bond kelo.
 Bhitorlean khobor kaddli. Zalear kitem? Haka klasint xikovpi cholun yeunk sangtalim tednam ho khoim tanche khatir zomnir zhorkuttun yetalo! ! ! Aikun khub vichitr dislem! Monant mhonnlem - Podvi, duddu ani pusroskar mon'xak kitlo bodoltat ani kitlo mhonnun taka khala vhortat nhoy? ! ! ! 